Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 198/14/3301	Bánovce nad Bebravou, 13.10.2014
EEČ : 2-23-48-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bánovce n/Bebravou
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že hoci mu z ustanovenia § 62 odsek 1 a nasledujúcich Zákona o rodine vyplýva povinnosť ako rodičovi prispievať na výživu dieťaťa a rozsudkom Okresného súdu Bánovce nad Bebravou č. k. XXXXX  zo dňa XXXXX  právoplatným dňa 1.6.2013 bol zaviazaný prispievať na výživu svojho maloletého syna XXXXX, nar. XXXXX vo výške 130 Eur mesačne vždy do 20. dňa v mesiaci vopred k rukám oprávnenej, jeho matky XXXXX, bytom XXXXX, ktorej bol zverený do osobnej starostlivosti, si svoju zákonnú povinnosť vyživovať iného úmyselne plnil nepravidelne a v období od 20.10.2013 do dňa 20.9.2014, okrem mesiacov november a december 2013, apríl a jún 2014, kedy na výživu prispieval v plnej výške sa jej plneniu vedome vyhýbal tým spôsobom, že aj keď v sledovanom období bol zamestnaný a mal dostatočný zárobok u zamestnávateľa vyživovaciu povinnosť nenahlásil a výživné v určenom rozsahu riadne a včas neuhrádzal, čím mu vznikol celkový dlh na nezaplatenom výživnom vo výške 440 Eur

lebo zanikla trestnost cinu

Odôvodnenie:
Poverený príslušník Obvodného oddelenia PZ Bánovce nad Bebravou uznesením pod ČVS:XXXXX zo dňa 2.5.2014 podľa § 199 ods. 1 Trestného poriadku začal trestné stíhanie pre prečin zanedbania povinnej výživy podľa § 207 ods. 1 Trestného zákona na skutkovom základe uvedenom vo výrokovej časti predmetného uznesenia.

Uznesením povereného príslušníka Obvodného oddelenia PZ Bánovce nad Bebravou pod ČVS:XXXXX zo dňa 30.6.2014 bolo podľa § 206 ods. 1 Trestného poriadku rozhodnuté o vznesení obvinenia XXXXX pre prečin zanedbania povinnej výživy podľa § 207 ods. 2 Trestného zákona na skutkovom základe uvedenom v predmetnom uznesení.

V priebehu skráteného vyšetrovania uskutočneného v predmetnej trestnej veci bolo zistené, že obvinený XXXXX oprávnenej príjemkyni výživného XXXXX dňa 22.8.2014 uhradil sumu vo výške 600 Eur, z ktorej časť vo výške 470 Eur predstavovala úhradu dlhu na zameškanom výživnom a následne v mesiaci september 2014 už v termíne splatnosti bežné výživné v plnej výške riadne uhradil. Celkový preplatok vo výške 30 Eur, ktorý ku dňu rozhodnutia prokurátora o zastavení trestného stíhania na zaplatenom výživnom vznikol i podľa svedeckej výpovede XXXXX predstavuje úhradu časti výživného na syna XXXXX na mesiac október 2014, pričom menovaný obvinený má výživné až do mesiaca september 2014 v celom rozsahu uhradené. Z dôkazov vykonaných v rámci prípravného konania zároveň vyplynulo, že v priebehu neplatenia výživného menovaným obvineným jeho nezaopatrený syn XXXXX netrpel núdzou a obdobie neplatenia výživného na ňom nezanechalo trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 ods. 1 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinený XXXXX svoju vyživovaciu povinnosť za obdobie, za ktoré je trestne stíhaný splnil skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 ods. 1 písm. a) Trestného zákona trestnosť prečinu zanedbania povinnej výživy podľa § 207 ods. 2 Trestného zákona zanikla. 

Prihliadnuc k vyššie uvedeným skutočnostiam prokurátor rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná stažnost, ktorú možno podat u prokurátora okresnej prokuratúry do troch dní od oznámenia uznesenia. Stažnost má odkladný úcinok. (§ 185 a nasl. Tr. por.)

Mgr. Pavel Štefan
prokurátor